
بلېنکن: د اوکراین په شخړه کې دې روس د اټومي وسلو خبرې نه کوي
امریکايي مامورینو صدر پوتین ته د اټومي وسلو په اړه خبرداری په داسې حال کې ورکړی چې په ورستیو ورځو کې اوکرایني عسکرو په جګړه کې پرمختګ کړی او یو شمېر سیمې يې د روسي ځواکونو نه بېرته نیولي دي
واشنګټن — د امریکا د بهرنیو چارو وزیر اېنټني بلېنکن ویلي چې امریکا په عامه او شخصي توګه روسیې ته څرګنده کړې چې د اوکراین په شخړه کې دې د اټومي وسلو په اړه خبرې ودروي. بلینکین دا خبره د روسیې د ولسمشر ولادیمیر پوټین له وینا وروسته کړې چې هغه به د روسیې د دفاع لپاره له هرې لارې کار واخلي. بلینکن د اتوار، یکشنبې، په ماښام ناوخته په یوه مرکه کې  نیوز "60 مینټس" خپرونې ته وویل: "دا خورا مهمه ده چې مسکو زموږ دریځ واوري او زموږ په خبره پوه شي چې پایلې به یې وحشتناکه وي ، او موږ دا خورا روښانه کړې." د امریکا له اړخه دا خبرې په داسې وخت کې مخې ته راځي چې صدر پوټین تېره هفته د یوې اېټمي حملې امکان ته اشاره وکړه او تر درې لاکو پورې احتیاطي اضافي عسکرو د رابللو امر یې وکړ چې په اوکراین کې جګړې ته ولاړ شي. د اوکراین د جګړې دا دی اوومه میاشت ده او داسې ښکاري چې روس په کې د کمزوره کېدو په حال کې دی. په دې وروستیو کې اوکرایني ځواکونو د خپل ملک پراخې سیمې د روسانو نه بېرته آزادې کړي کوم چې روسانو د جګړې په لومړنیو هفتو کې قبضه کړې وې. بلخوا، د قامي سلامتیا دپاره د امریکايي صدر جوبایډن مشیر جېک سولېون ویلي که روۍ په اوکراین اېټمي حمله وکړي، نو دا کار به "تباه کن نتایج" ولري. . یادونه: د دې خبر معلومات د ای پي، رویټرز او ای اېف پي خبري ادارو نه اخیستل شوي دي